Klasa: 023-03/17-01/07

Urbroj: 50419-17-03

Zagreb, 1. lipnja 2017.

**ZAPISNIK**

**SA 2. (TEMATSKE) SJEDNICE 6. SAZIVA SAVJETA ZA RAZVOJ CIVILNOGA DRUŠTVA NA TEMU:**

**Stvaranje poticajnog financijskog okruženja za razvoj civilnoga drustva**

**održane 30. svibnja 2017. (utorak) u 14:00 sati**

**u**

**zgradi Vlade Republike Hrvatske, Trg sv. Marka 2, Zagreb, dvorana 121/I**

**Dnevni red**

1. Usvajanje zapisnika 1. sjednice Savjeta za razvoj civilnoga društva
2. Europski socijalni fond kao financijska prilika za jačanje kapaciteta organizacija civilnoga drustva
3. Kriteriji, mjerila i postupci financiranja i ugovaranja programa i projekata organizacija civilnoga društva
4. Razno

**Prisutni članovi/članice:**, **Boris Jurinić** (Ministarstvo kulture), **Hajdica Filipčić** (Ministarstvo financija), **Mirela Balint** (Ministarstvo zaštite okoliša i energetike), **Daniel Glunčić** (Ministarstvo vanjskih i europskih poslova), **Katarina Ivanković Knežević** (Ministarstvo rada i mirovinskoga sustava), **Karlo Ressler** (Ured predsjednika Vlade Republike Hrvatske), **Ines Loknar – Mijatović** (Ured za ljudska prava i prava nacionalnih manjina), **Vesna Lendić Kasalo** (Ured za udruge), **Eli Pijaca Plavšić** (demokratizacija, vladavina prava te razvoj obrazovanja), **Igor Tkalec** (djelovanje udruga proizašlih iz Domovinskog rata), **Miljenka Buljević** (kultura), **Boris Vujnović** (skrb o djeci), **Mira Anić** (skrb o osobama s invaliditetom), **Vesna Krivošić** (socijalna skrb), **Janja Ricov** (sport), **Emina Bužinkić** (zaštita i promicanje ljudskih prava), **Željka Leljak** **Gracin** (zaštita okoliša i održivi razvoj), **Biserka Stojić** (Zaštita zdravlja i unaprjeđenje kvalitete življenja), **Ines Vrban** (zaklade), **Marija Hanževački** (sindikati), **Marija Šutina** (poslodavci)

**Prisutni zamjenici/e članova:** **Gordana Radonić** (Ministarstvo za demografiju, obitelj, mlade i socijalnu politiku) **Stipe Buljan** (Ministarstvo kulture), **Gorana Marić** (Ministarstvo hrvatskih branitelja), **Iva Rašić** (Ured za udruge), **Darko Čop** (djelovanje mladih), **Dražen Šantić** (djelovanje udruga proizašlih iz Domovinskog rata), **Tomislav Domes** (kultura), **Suzana Šop** (sport), **Mladen Plazibat** (tehnička kultura), **Iris Beneš** (zaštita okoliša i održivi razvoj), **Darko Šeperić** (sindikati)

**Ukupno je bilo prisutno 25 od 31 člana Savjeta (15 od 16 predstavnika/predstavnica organizacija civilnog društva te 10 od 15 predstavnika/predstavnica tijela javne vlasti).**

**Gosti: Denis Kovačić (**Ministarstvo zdravstva), **Zrinka Čupić** (Ministarstvo regionalnoga razvoja i fondova Europske unije), **Nikolina Stopfer** (Ministarstvo znanosti i obrazovanja), **Mario Beko** (Nacionalna zaklada za razvoj civilnoga društva), **Martina Hundrić** (Agencija za strukovno obrazovanje i obrazovanje odraslih), **Anastazija Magaš Mesić** (Ministarstvo kulture), **Marina Nekić** (Hrvatski zavod za zapošljavanje), **Ozren Pavlović Bolf** (Ministarstvo turizma), **Mirjana Radovan** (Ministarstvo za demografiju, obitelj, mlade i socijalnu politku), **Luka Rajčić** (Ministarstvo rada i mirovinskoga sustava), **Olivera Shejbal** (Ministarstvo turizma), **Miroslav Smetiško** (Ministarstvo rada i mirovinskoga sustava), **Nada Zrinušić** (Ministarstvo za demografiju, obitelj, mlade i socijalnu politiku) **Lidija Pavić Rogošić** (ODRAZ/EGSO), **Nikola Buković** (Mreža mladih Hrvatske), **Željko Miličević** (Ministarstvo zdravstva), **Darko Tot** (Ministarstvo znanosti i obrazovanja)

**Prisutni iz Ureda za udruge:** **Marina Lochert Šoštarić, Luka Kevešević, Darija Marić, Nemanja Relić.**

**Ispričani članovi/članice i zamjenici članova Savjeta:** **Ivan Milanović Litre** (Ministarstvo znanosti i obrazovanja), **Tomislav Đidara** (Ministarstvo zdravstva), **Sanjica Kiš** (Ministarstvo zdravstva) **Cvjetana Plavša – Matić** (Nacionalna zaklada za razvoj civilnoga društva), **Jelena Šišara** (Nacionalna zaklada za razvoj civilnoga društva) **Mato Pešut** (Ministarstvo regionalnoga razvoja i fondova Europske unije), **Marina Dimić Vugec** (demokratizacija, vladavina prava te razvoj obrazovanja),

**Odsutni članovi i zamjenici članova Savjeta koji nisu ispričali izostanak: Sanja Keretić** (zaštita potrošača), **Željko Tomašić** (zaštita potrošača).

Predsjednica Savjeta Emina Bužinkić je na početku sjednice pozdravila sve prisutne članove i zamjenike članova Savjeta te goste. Pozdravila je i predstavnike civilnoga društva iz Republike Hrvatske u Europskom gospodarskom i socijalnom odboru koji od 2013. prisustvuju sjednicama Savjeta i sudjeluju u radu Savjeta.

Sukladno iskazanom interesu organizacija civilnoga društva sazvana je ova tematska sjednica kako bi se razjasnili nesporazumi i otvorena pitanja vezana za natječaje iz sredstava Europske unije namijenjene organizacijama civilnoga društva.

Nakon toga su se svi prisutni članovi i zamjenici članova Savjeta te gosti predstavili.

Dnevni red sjednice je jednoglasno usvojen

**Ad 1. - Usvajanje zapisnika 1. sjednice Savjeta za razvoj civilnoga društva**

Zapisnik 1. (konstituirajuće) sjednice Savjeta jednoglasno je usvojen.

**Ad 2. - Europski socijalni fond kao financijska prilika za jačanje kapaciteta organizacija civilnoga drustva**

Predsjednica Savjeta Emina Bužinkić je povodom ove točke dnevnog reda naglasila da se zadnjih nekoliko mjeseci puno raspravlja o provedbi Europskog socijalnog fonda (ESF) te su se predstavnici organizacija civilnoga društva u Savjetu potrudili prikupiti ključne probleme s kojima se udruge susreću vezano za ESF natječaje. Kao ključne probleme istakla je:

Kašnjenja – u svibnju je objavljen revidirani plan natječaja u kojem je navedeno da se velik broj natječaja dostupnih organizacijama civilnoga društva odgađa za šest mjeseci pri čemu će isplata sredstava za te natječaje biti tek sredinom 2018.

Loša kvaliteta pripreme natječaja – naglašena je loša kvaliteta uputa za prijavitelje što je dovelo do poništenja određenih već provedenih natječaja te mijenjanje kriterija za provedbu operacija bez suglasnosti Odbora za praćenje.

Revizija programa – organizacije civilnoga društva zanima kada i na koji način će se pristupiti reviziji Operativnog programa „Učinkoviti ljudski potencijali“.

Prevelika administracija – u provedbi projekata te izvještavanju postavljena su velika administrativna opterećenja za provoditelje.

Također, predsjednica Savjeta je istakla praksu Vlade da se informacije o provedbi fondova Europske unije raspravljaju na zatvorenom dijelu sjednice Vlade.

Nakon kraćeg izlaganja predsjednica Savjeta je dala riječ Nikoli Bukoviću, članu Odbora za praćenje Operativnog programa „Učinkoviti ljudski potencijali“ koji je iz perspektive člana Odbora i predstavnika udruge koja provodi natječaje financirane iz Europskog socijalnog fonda iznio svoja zapažanja o provedbi Europskog socijalnog fonda (ESF) u Republici Hrvatskoj.

Istaknuo je pozitivne stvari vezane za suradnju organizacija civilnoga društva i tijela u sustavu provedbe ESF. Nije upoznat s praskom izmjene kriterija dodjele bez konzultacija s Odborom za praćenje. Puno komentara predstavnika organizacija civilnoga društva u Odboru za praćenje je uvaženo a oni komentari koji nisu uvaženi su argumentirani.

Odbor je imao i važnu raspravu o tome da li administrativni troškovi provedbe projekata mogu biti priznati kao izravni troškovi projekta.

Pozitivno je i redovitije kvartalno izvještavanje o napretku tijela u sustavu provedbe ESF-a iako je to dodatan administrativan posao. Također kao pozitivan aspekt istaknuo je evaluaciju koji je proveo Hrvatski zavod za zapošljavanje o tome kako poboljšati provedbu natječaja.

Kao ključne izazove u provedbi ESF istaknuo je:

Prema podacima sa posljednje sjednice Odbora za praćenje samo 16% dostupnih sredstava je ugovoreno a samo 1,59% sredstava utrošeno.

Od 4 prioritetna područja u osi „Dobro upravljanje“ prvi projekti ugovoreni su u svibnju 2017. Iako su prema kvartalnim izvješćima o napretku planirani pozivi Ureda za udruge u vrlo poodmakloj fazi pripreme ti pozivi su još uvijek na čekanju.

S obzirom na razvojni potencijal Operativnog programa „Učinkoviti ljudski potencijali“ njegov učinak je do sada ograničen, a proces koji zabrinjava je izmjena elemenata natječaja bez jasnih obrazloženja.

Vezano za izvještavanje o provedbi programa predložio je jedinstvenu objedinjenu tablicu svih natječaja na godišnjoj razini koja se ne bi mijenjala sukladno promjenama već bi imala dodatne rubrike u kojima bi se bilježile promjene te njihovo obrazloženje.

Istaknuo je i da će primjena pojednostavljene troškovne opcije kasniti najmanje godinu dana.

Za kraj je istaknuo da je najveći izazov različito gledanje na pitanje provedbe, a da informacije koje se objavljuju moraju biti vjerodostojne. Važna je suradnja privatnoga, javnoga i civilnoga sektora u planiranju i provedbi EU natječaja.

Na izlaganje Nikole Bukovića osvrt je dala Katarina Ivanković Knežević, članica Savjeta i državna tajnica u Ministarstvu rada i mirovinskoga sustava. Naglasila je da je iskoristivost sredstava iz Europskog socijalnog fonda za razdoblje 2007. – 2013. 95% a plan je doseći razinu iskoristivosti od 98%. U navedenom razdoblju provedeno je 77 operacija a 120.000 osoba je prošlo kroz navedene projekte. Istaknula je da je Odbor za praćenje važan instrument te da svakako postoji prostor za unaprijeđena. Godišnji plan natječaja je revidiran kako bi bio vjerodostojan a 10 tijela u sustavu provedbe ESF-a je na raspolaganju svim korisnicima.

Nakon uvodnih izlaganja predstavnici tijela u sustavu upravljanja i kontrole ESF su održali pojedinačna izlaganja vezana za planirane natječaje u 2017.

Prvo izlaganje imao je Luka Rajčić, pomoćnik Ministra rada i mirovinskoga sustava. Naglasio je da tijela u sustavu imaju manjak ljudi za provedbu programa EU te je tek prije mjesec dana Vlada donijela odluku kojom omogućuje nova zapošljavanja.

U izlaganju je naveo broj planiranih i otvorenih natječaja prema prioritetnim osima u 2017.:

Prioritetna os 1. Zapošljavanje: planirana su 3 otvorena poziva u 2017., objavljen je 1 poziv

Prioritetna os 2. Socijalno uključivanje: planirano je 17 otvorenih poziva u 2017., objavljeno je 5 poziva.

Prioritetna os 3. Obrazovanje: planirano je 8 otvorenih poziva u 2017., objavljen je 1 poziv.

Prioritetna os 4. Dobro upravljanje: planirano je 6 otvorenih poziva u 2017., ni jedan poziv još nije objavljen.

Nakon toga dao je pregled poziva prema prioritetima od čega je istaknuo „Razvoj standarda zanimanja i provedba Hrvatskog kvalifikacijskog okvira koji je dostupan i neprofitnim organizacijama. Ministarstvo rada i mirovinskoga sustava objavit će operaciju “Jačanje socijalnog dijaloga – faza III.” 31. svibnja

Također je istaknuo da je u području društvenog poduzetništva potpisano 18 novih ugovora.

G. Rajčić je na kraju istaknuo da ni Ministarstvo rada i mirovinskoga sustava nije zadovoljno provedbom ESF-a i kao ključne probleme istaknuo je nedostatak kadrova u sustavu upravljanja i kontrole te probleme vezane za elektronički sustav MIS.

Na njegovo izlaganje se nadovezala Katarina Ivanković Knežević koja je naglasila da su uvaženi komentari organizacija civilnoga društva vezani za priznavanje administrativnih troškova kao direktnih troškova projekta. U natječajima vezanim za volonterstvo i društveno poduzetništvo upute za prijavitelje su se mijenjale kako bi se uklonile nepotrebne administrativne prepreke za prijavitelje.

U pogledu pojednostavljenih troškovnih opcija naglasila je da ih od 27 država članice EU koristi samo 7. Sam postupak nije jednostavan te je moguć samo u specifičnim situacijama.

Nakon toga predstavnici Ministarstva za demografiju, obitelj, mlade i socijalnu politiku izložili su svoje planirane natječaje iz ESF za 2017. Trenutno su objavljeni pozivi „Razvoj usluge osobne asistencije za osobe s invaliditetom”,“Podrška procesu deinstitucionalizacije i prevencije institucionalizacije djece i mladih”. U pripremi su pozivi: “Podrška programima usmjerenim mladima” predviđen za lipanj 2017. i „Razvoj i provedba modela suradnje s organizacijama civilnog društva u pružanju izvaninstitucionalnih usluga za hrvatske branitelje i stradalnike Domovinskog rata kao model pružanja usluga u zajednici” planiran za listopad 2017 te “Širenje mreže socijalnih usluga u zajednici – faza 1” kojem je indikativni datum objave studeni 2017. Plan je da neće biti dodatnih kašnjenja.

Ministarstvo turizma je sljedeće izložilo svoje natječaje. Trenutno je otvoren jedan natječaj: „Poboljšanje pristupa ranjivih skupina tržištu rada u sektoru turizma i ugostiteljstva” Poziv je objavljen 1. ožujka i otvoren je do 2. lipnja 2017.

Ministarstvo zdravstva izložilo je pregled svojih aktivnosti, a to su: Izravna dodjela bespovratnih sredstava Hrvatskom zavodu za javno zdravstvo za operaciju „Živjeti zdravo“. Ugovor je potpisan 7. prosinca 2016. godine. Izravna dodjela sredstava Hrvatskoj liječničkoj komori za operaciju „Kontinuirano stručno usavršavanje liječnika opće/obiteljske medicine”. Ugovor je potpisan 7. travnja 2017. godine. U planu je i izravna dodjela za operaciju: „Kontinuirano stručno osposobljavanje radnika u djelatnosti hitne medicine” Hrvatskom zavodu za hitnu medicinu.

Uz izlaganje Ministarstva zdravstva Katarina Ivanković Knežević je istakla da su sve komore prihvatljivi korisnici za ESF natječaje u ovom području, a izravne dodjele nisu navedene u planu već se ugovaraju kada su institucije spremne.

Predstavnici Ministarstva kulture su sljedeći izlagali. Ministarstvo kulture je u dvije Prioritetne osi Posredničko tijelo razine 1. Trenutno je objavljen poziv „Umjetnost i kultura 54+“ a otvoren je od 23. svibnja 2017. do 24. srpnja 2017.

Planirani su sljedeći natječaji: „Kultura u centru – potpora razvoju javno-civilnog partnerstva u kulturi“ gdje je planirana objava u rujnu te „Razvoj medija zajednice“ za koji je objava planirana u prosincu. Također je planiran i još jedan poziv koji je trebao biti objavljen u prosincu 2017. vezan za uključivanje marginaliziranih skupina u zajednicu kroz uključivanje u kulturna događanja no zbog nedostatnih kapaciteta Nacionalne zaklade za razvoj civilnoga društva kao Posredničkog tijela razine 2 odgođen je za početak 2018.

Predstavnici Ministarstva znanosti i obrazovanja su svom izlaganju istakli da u operacijama planiranima od strane Ministarstva znanosti i obrazovanja udruge mogu sudjelovati kao partneri na projektima.

Planirane su sljedeće operacije:

* „Provedba HKO-a na razini visokog obrazovanja“ - listopad 2017.
* „Internacionalizacija visokog obrazovanja - razvoj studijskih programa na stranim jezicima u prioritetnim područjima i združenih studija - faza I“ - lipanj 2017.
* „Programska, stručna i financijska potpora obrazovanju djece i učenika pripadnika romske nacionalne manjine“ - rujan 2017.
* „Razvoj i unapređenje modela učenja kroz rad te provedba unaprjeđenog modela stručne prakse u visokom obrazovanju“ - studeni 2017.
* „Promocija kvalitete strukovnog obrazovanja kroz podršku strukovnim školama u razvoju i uvođenju inovativnih rješenja te modernih i novih tehnologija - faza I“ - prosinac 2017.

Na kraju su predstavljeni natječaji Ureda za udruge.

* „Jačanje kapaciteta OCD-a za podršku učinkovitoj resocijalizaciji i reintegraciji počinitelja kaznenih djela u društvenu zajednicu“. Planirana je objava u rujnu.
* „Jačanje kapaciteta OCD-a u području neformalnog obrazovanja vezano za među-predmentne teme građanskog odgoja i obrazovanja, društvenog poduzetništva te zdravstvenog odgoja- faza I“
* Planirana je objava u listopadu.
* „Podrška partnerskim inovativnim projektima civilnog, javnog i poslovnog sektora za ponovno korištenje otvorenih javnih podataka i razvoj IKT/mobilnih aplikacija za kvalitetnije sudjelovanje građana u lokalnom odlučivanju - faza I“. Planirana je objava u studenom.
* „Prostori sudjelovanja - razvoj programa revitalizacije prostora u javnom vlasništvu kroz partnerstvo OCD-a i lokalne zajednice - faza I“. Planirana je objava u prosincu.

Natječaj „Podrška organizatorima volontiranja za unapređenje menadžmenta volontera i provedbu volonterskih programa“ je završen i 25. svibnja 2017. godine potpisano je 28 ugovora ukupne vrijednosti 25.251.389,69 kuna. U okviru ovog poziva u narednih mjesec dana bit će potpisano još 10 ugovora, tako da će ukupna alokacija iznositi oko 35 milijuna kuna.

Za natječaj „Podrška razvoju partnerstava organizacija civilnog društva i visokoobrazovnih ustanova za provedbu programa društveno korisnog učenja“ 5. travnja 2017. istekao je rok za dostavu projektnih prijedloga, dostavljeno je 189 prijava a nakon administrativne provjere u sljedeću fazu procjene prošle su 152 prijave.

Nakon navedenih izlaganja predsjednica Savjeta složila se da iznosi izgledaju impresivno no pozivi moraju biti dostupni svima.

Nikola Buković je imao komentar na planirani poziv Ureda za udruge „Jačanje kapaciteta OCD-a u području neformalnog obrazovanja vezano za među-predmentne teme građanskog odgoja i obrazovanja, društvenog poduzetništva te zdravstvenog odgoja- faza I“ točnije na činjenicu da je prvotno navedeni natječaj planiran samo u pogledu među-predmetne teme građanski odgoj no sada su u nacrtu sažetka operacije dodane i teme društveno poduzetništvo i zdravstveni odgoj. Vesna Lendić Kasalo mu je odgovorila da je spajanje tema bio zahtjev Ministarstva znanosti i obrazovanja od kojeg je tražena suglasnost na nacrt sažetka operacije.

Katarina Ivanković Knežević je navela da se ne treba fokusirati samo na novac to jest iznose dostupne po programima te da je puno projekata trajne prirode. Velik broj natječaja slijedi a pozvala je sve da se putem e-Savjetovanja uključe u konzultacije oko uvjeta natječaja.

Biserka Stojić je imala pitanje za predstavnike Ministarstva zdravstva i Ministarstva za demografiju, obitelj, mlade i socijalnu politiku budući da su u pozivima ovih tijela kao mogući provoditelji od organizacija civilnoga društva navedene samo udruge te smatra da se u natječaje trebaju uključiti i druge organizacije civilnoga društva poput zaklada s čime se je složila i Katarina Ivanković Knežević.

Željka Leljak Gracin je istaknula da su rezultati za programsko razdoblje 2007. – 2013. i da se svi trebaju ponositi ali za trenutno programsko razdoblje se treba pripremiti. Zanimalo ju je i da li je potvrđena revizija Operativnog programa „Učinkoviti ljudski potencijali“-

Katarina Ivanković Knežević je potvrdila da će se ići u izmjene Operativnog programa „Učinkoviti ljudski potencijali“ te da će se o tome raspravljati na Odboru za praćenje i na e-Savjetovanjima. Javna rasprava će biti možda već u srpnju a može se organizirati i tematska sjednica Savjeta za razvoj civilnoga društva.

Miljenku Buljević zanimali su pokazatelji provedbe ESF-a za razdoblje 2014. – 2017. a Katarina Ivanković Knežević je potvrdila da će naknadno članovima Savjeta dostaviti tražene pokazatelje.

Eli Pijaca Plavšić je apelirala na pojednostavljenje administrativnih procedura budući da je ukidanje administrativnih prepreka predviđeno i u Nacionalnom planu reformi. Zanimalo ju je da li će nizak postotak iskorištenosti dostupnih sredstava iz ESF-a imati posljedice po smanjenju alokacije za Hrvatsku. Također je tražila pojašnjenje od predstavnika Ministarstva znanosti i obrazovanja da li će biti povećan iznos sredstava za natječaj u kojem je došlo do spajanja među-predmetnih tema.

Zbog većeg broja upita članova Savjeta vezanih za ovaj natječaj, zaključak je Savjeta da Ured za udruge uputi dopis prema Ministarstvu znanosti i obrazovanja s molbom za pojašnjenje prijedloga spajanja među-predmetnih tema građanskog odgoja, društvenog poduzetništva i zdravstvenog odgoja u jedan natječaj.

Katarina Ivanković Knežević je u odgovoru gđi Pijaci Plavšić istakla da postotak iskoristivosti sredstava u tekućem razdoblju nije mali i da je bilo potrebno certificirati sredstva jer bi propala nakon 30. travnja. Hrvatska je jedna od 6 zemalja EU koje su to učinile. Nema opasnosti od gubitka sredstava, a priljev novca je siguran i stabilan.

Mira Anić je imala upit vezan za prijedlog izmjena Poslovnika Odbora za praćenje Operativnog programa „Učinkoviti ljudski potencijali“ u pogledu rotacije članova iz reda civilnoga društva dok je Janju Ricov zanimao status sporta u ESF posebice u pogledu osiguranja sredstava za hladni pogon budući da se u sportu ne može djelovati bez stručno osposobljenih osoba. Također je podsjetila da je planiranim izmjenama i dopunama Odluke o Savjetu za razvoj civilnoga društva predviđeno uključivanje predstavnika Središnjeg državnog ureda za šport.

Katarina Ivanković Knežević je odgovorila da vidi prostor za sport, te da su u pogledu financiranja rada stručnog kadra izmijenjeni uvjeti za mentore za stručno osposobljavanje bez radnog odnosa. Ministarstvo za demografiju, obitelj, mlade i socijalnu politiku provodit će natječaje vezane za sport za djecu dok se planiraju zasebni natječaji za sport u suradnji s Središnjim državnim uredom za šport.

Vezano za pitanje izmjene Poslovnika Odbora za praćenje Katarina Ivanković Knežević je predložila da se to raspravi na jednoj od narednih sjednica Savjeta. Predsjednica Savjeta je predložila da se kao zaključak u zapisnik uvrsti održavanje tematske sjednice Savjeta o ESF-u na temu revizije Operativnog programa „Učinkoviti ljudski potencijali“ te prijedloga izmjena Poslovnika istog Operativnog programa. Također je predložila da se u skorije vrijeme održi i tematska sjednica na temu stanja u sportu i sportskim udrugama.

Gđa Bužinkić je na kraju predložila zaključke sa sjednice:

* Savjet će tražiti pisani odgovor od Ministarstva znanosti i obrazovanja na prijedlog spajanja među-predmetnih tema građanski odgoj, društveno poduzetništvo i zdravstveni odgoj u jedan natječaj
* Predlaže se održavanje još jedne tematske sjednice Savjeta na temu Europskog socijalnog fonda
* Podržava se prijedlog Nikole Bukovića za uvođenje jedinstvenog indikativnog kalendara natječaja

Vesna Lendić Kasalo je istakla da Ured za udruge na svojim stranicama ima indikativni godišnji plan natječaja za sva tijela te je pozvala nadležna tijela da redovito ažuriraju podatke. Katarina Ivanković Knežević je napomenula da se isti podaci nalaze i na internatskim stranicama [www.esf.hr](http://www.esf.hr) i [www.strukturnifondovi.hr](http://www.strukturnifondovi.hr).

Eli Pijaca Plavšić je također predložila da se u tablicu plana natječaja navedu i pojašnjenja zašto natječaji kasne.

Emina Bužinkić je naglasila da su ovo prijedlozi organizacija civilnoga društva i ako ne postoji suglasje unutar Savjeta oko zaključaka oni se neće navoditi kao službeni zaključci Savjeta.

Budući da je ova točka dnevnog reda trajala duže od predviđenog te zbog ograničenog vremena koje je na raspolaganju za sjednicu Savjeta, predsjednica i zamjenik predsjednice Savjeta odlučili su da će se točka 3. Dnevnog reda „Kriteriji, mjerila i postupci financiranja i ugovaranja programa i projekata organizacija civilnoga društva“ raspraviti na sljedećoj sjednici Savjeta.

**Ad 3. - Razno**

Pod točkom razno Vesna Lendić Kasalo je izvjestila Savjet o održanim Danima otvorenih vrata udruga 2017. Ured za udruge Vlade Republike Hrvatske po 6. put je organizirao Dane otvorenih vrata udruga od 25. do 27. svibnja. Kako bi građanima približile svoje programe i aktivnosti, udruge širom Hrvatske organizirale brojne kreativne radionice, predavanja, predstave, akcije te na inovativne načine predstavile svoje društveno korisne projekte i programe, ali i mogućnosti uključivanja građana u volonterske programe. Poseban naglasak ove godine bio je na predstavljanju rezultata projekata i programa udruga ﬁnanciranih sredstvima iz javnih izvora, kako bi time pridonijeli još većoj otvorenosti i boljoj transparentnosti rada udruga u Hrvatskoj. Udruge diljem Hrvatske organizirale su više od 440 raznih događanja u sklopu Dana otvorenih vrata udruga 2017.

Svečano otvaranje Dana otvorenih vrata udruga 2017. održano je u četvrtak, 25. svibnja, u prostoru Hrvatskog glazbenog zavoda, jedne od najstarijih udruga u Hrvatskoj, koja je ove godine proslavila 190. godišnjicu djelovanja. Otvaranju su prisustvovali predsjednik Vlade Republike Hrvatske Andrej Plenković te ministar rada i mirovinskoga sustava Tomislav Ćorić. Predsjednik Vlade je u govoru povodom otvorenja Dana otvorenih vrata udruga 2017. naglasio važnost civilnoga društva u razvoju demokratske kulture te je istakao i važnost tri institucionalna stupa civilnoga društva u Hrvatskoj: Nacionalnu zakladu za razvoj civilnoga društva, Ured za udruge i Savjet za razvoj civilnoga društva. U sklopu otvorenja Dana otvorenih vrata udruga uručeni su ugovori za 28 projekata udruga prijavljenih na Poziv „Podrška organizatorima volontiranja za unaprjeđenje menadžmenta volontera i provedbu volonterskih programa“. Projekti će se sufinancirati sredstvima Europskog socijalnog fonda u ukupnom iznosu od 25.251.389,69 kuna.

Ove godine Dani otvorenih vrata udruga održani su u suradnji s manifestacijama Hrvatska volontira 2017. i Gledaj (u)druge. Manifestacija Hrvatska volontira održana je od 22. do 27. svibnja, kako bi se istaknuo potencijal za društveni razvoj koji se oslobađa volontiranjem kada se povežu ljudi i organizacije iz civilnog, javnog i poslovnog sektora. Kampanja “Gledaj (u)druge” je nastala radi osvještavanja javnosti o važnosti rada udruga i civilnoga društva a održana je u Rijeci 25. svibnja

Svi građani koji sudjeluju na Danima otvorenih vrata udruga mogli su ispuniti „Putovnicu Dana otvorenih vrata udruga“ te sudjelovati u nagradnom natječaju u kojem mogu osvojiti prigodne nagrade.

Ured za udruge je u sklopu Dana otvorenih vrat udruga 2017. drugu godinu za redom organizirao i „Šetnje kroz povijest udruživanja u Zagrebu“ 26. i 27. svibnja. Šetnjama se želi javnosti približiti bogata povijest djelovanja udruga u Zagrebu koje su značajno doprinijele društveno ekonomskom razvoju, te postavile temelje modernog civilnoga društva.

Vesna Lendić Kasalo je također informirala prisutne i o napretku u izradi Nacionalne strategije stvaranja poticajnog okruženja za razvoj civilnoga društva 2017. – 2021. 23. svibnja objavljeno je Izvješće o provedenom internom savjetovanju o 1. Nacrtu Nacionalne strategije stvaranja poticajnog okruženja za razvoj civilnoga društva 2017. – 2021., koje sadrži odgovore na pristigle komentare članova i članica Radne skupine.

Sljedeći koraci u participativnom procesu kreiranja Nacionalne strategije su:

• Sastanci i fokus grupe s nositeljima i sunositeljima mjera i aktivnosti

• Javno savjetovanje sa zainteresiranom javnošću (e-savjetovanje i javna rasprava)

• Tematska sjednica Savjeta za razvoj civilnoga društva

• ex-ante evaluacija.

Vesna Lendić Kasalo je također napomenula da je prijedlog Odluke o izmjenama i dopunama Odluke o osnivanju Savjeta za razvoj civilnoga društva upućen Vladi na usvajanje te se usvajanje očekuje tijekom lipnja a Odluka je u odnosu na verziju koja je članovima Savjeta dostavljena na prvoj sjednici Savjeta izmijenjena sukladno očitovanjima nadležnih tijela:

Sukladno verziji Odluke koja je upućena na usvajanje predlaže se povećanje broja članova Savjeta sa 31 na 37 i to za dva predstavnika tijela javne vlasti (Ministarstvo turizma i Središnji državni ured za šport) i četiri predstavaka organizacija civilnoga društva (predstavnici udruga iz područja turizma, te tri predstavnika nacionalnih udruga lokalne i regionalne samouprave).

Na kraju sjednice predsjednica Savjeta Emina Bužinkić je informirala članove Savjeta da je za početak srpnja planirano strateško planiranje rada Savjeta. Na strateškom planiranju Savjet bi definirao ključne prioritete rada u narednom razdoblju, a planiranje će se održati u okolici Zagreba pri čemu će svi na vrijeme biti informirani o točnom terminu održavanja strateškog planiranja. Također je na traženje g. Tkaleca definirano da će se sljedeća sjednica Savjeta održati 12. lipnja.

Sjednica je završila oko 16:00h.

**Zapisnik sastavio: Predsjednica Savjeta:**

**Nemanja Relić, v.r. Emina Bužinkić v.r.**